Up-78/95
Natisni
Opravilna št.:
Up-78/95
Datum odločitve:
26. 10. 1998
ECLI:
ECLI:SI:USRS:1998:Up.78.95
Akt:
Ustavna pritožba A. T. in M. T. zoper sodbo Vrhovnega sodišča št. U 230/93-10 z dne 12. oktobra 1994 in sodbo Vrhovnega sodišča št. U 229/93-11 z dne 12. oktobra 1994 v zvezi z odločbo Banke Slovenije št. 26-40/93 z dne 27. januarja 1993
Izrek:
Ustavna pritožba A. T. in M. T. zoper sodbo Vrhovnega sodišča in sodbo Vrhovnega sodišča v zvezi z odločbo Banke Slovenije se zavrže.
Evidenčni stavek:
Zahteva za varstvo zakonitosti ni pravno sredstvo strank v postopku, pač pa pravno sredstvo Državnega tožilstva, zato je rok za vložitev ustavne pritožbe pritožnikoma začel teči z vročitvijo sodb Vrhovnega sodišča in ne z dnem ko ju je Državno tožilstvo obvestilo, da njune pobude za vložitev zahteve za varstvo zakonitosti ni sprejelo.
Geslo:
Pravočasnost ustavne pritožbe.
Začetek teka roka za vložitev ustavne pritožbe.
Pritožnikova pobuda Državnemu tožilstvu za vložitev zahteve za varstvo zakonitosti.
Pravna podlaga:
Zakon o Ustavnem sodišču (ZUstS), 52., 1. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
1. 6. 1995
Vrsta odločitve:
sklep
Vrsta rešitve:
zavrženje
Dokument:
US19156
Up-78/95
26.10.1998
S K L E P
Ustavno sodišče je v postopku za preizkus ustavne pritožbe A. T. in M. T. iz V., ki ju zastopata S. J. in P. P., odvetnika v L. na seji senata dne 26. oktobra 1998
s k l e n i l o :
Ustavna pritožba Al. T. in M. T. zoper sodbo Vrhovnega sodišča št. U 230/93-10 z dne 12. oktobra 1994 in sodbo Vrhovnega sodišča št. U 229/93-11 z dne 12. oktobra 1994 v zvezi z odločbo Banke Slovenije št. 26-40/93 z dne 27. januarja 1993 se zavrže.
O b r a z l o ž i t e v
1. Pritožnika z ustavno pritožbo z dne 1. junija 1995 izpodbijata sodbi Vrhovnega sodišča št. U 230/93-10 z dne 12. oktobra 1994 in št. U 229/93-11 z dne 12. oktobra 1994. S prvo sodbo je Vrhovno sodišče v upravnem sporu zavrnilo tožbeni zahtevek pritožnika M. T., z drugo pa tožbeni zahtevek pritožnice A. T., s katerima sta izpodbijala odločbo tožene stranke Banke Slovenije št. 26-40/93 z dne 27. januarja 1993 o uvedbi sanacijskega postopka v Ljubljanski banki d.d., Ljubljana.
2. Po določbi prvega odstavka 52. člena Zakona o Ustavnem sodišču (Uradni list RS št. 15/94 - v nadaljevanju: ZUstS) je ustavna pritožba pravočasna, če jo pritožnik vloži v roku šestdesetih dni od dneva, ko mu je bil vročen posamičen akt, zoper katerega je ustavna pritožba dopustna. Iz navedb pritožnikov in iz spisov Vrhovnega sodišča izhaja, da sta bili izpodbijani sodbi pritožnikovima zastopnikoma vročeni dne 4. januarja 1995, medtem ko pa sta ustavno pritožbo vložila dne 1. junija 1995, torej po poteku z Zakonom predpisanega roka. Z vložitvijo pobude, s katero sta Državnemu tožilstvu predlagala vložitev zahteve za varstvo zakonitosti, si pritožnika nista podaljšala roka za vložitev ustavne pritožbe, kajti zahteva za varstvo zakonitosti ni pravno sredstvo strank v postopku, pač pa Državnega tožilstva. Pritožnika sta torej ustavno pritožbo vložila po 5. marcu 1995, ko se je iztekel z ZUstS predpisani rok, zato je senat Ustavnega sodišča njuno ustavno pritožbo kot prepozno zavrgel.
3. Senat Ustavnega sodišča je sprejel ta sklep na podlagi prve alinee prvega odstavka 55. člena ZUstS v sestavi: predsednik senata dr. Tone Jerovšek ter člana mag. Matevž Krivic in dr. Lovro Šturm.
Predsednik senata
dr. Tone Jerovšek